Добрина Баракова
Почнах да свиквам

chitanka.info

ПОЧНАХ ДА СВИКВАМ с болката

като с раница.

Сутрин с въздишка присягам към ъгъла

и я навличам.

Намествам я на раменете си —

ремъкът да не трие мястото,

охлузено вчера до кръв.

В полунощ, когато

доброто поредно зрънце приспивателно

натисне клепачите ми,

с последни сетива я усещам

как се свлича будна във ъгъла.

Докато някоя вечер не разбера,

че и сънят не успява да я откъсне

от раменете ми

— превърнала се е

в гърбица.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.